<classify> ASKOFU Msaidizi Jimbo Katoliki la Bukoba, Methodius Kilaini, amepongeza utaratibu uliotangazwa na Kanisa Katoliki Kenya wa kuzuia matumizi ya fedha taslimu katika utoaji wa sadaka na michango ya kiasi kikubwa cha fedha kwa lengo la kudhibiti rushwa na ufisadi kupitia kanisa hilo.Kilaini aliyasema hayo jana wakati akizungumza na Habarileo Afrika Mashariki kuhusiana na hatua hiyo ya Kanisa Katoliki nchini Kenya iliyotangazwa hivi karibuni wakati nchi hiyo ikielekea katika uchaguzi mkuu utakaofanyika 2022.Alisema kwa maoni yake, utaratibu huo ni mzuri kwani utadhibiti wanasiasa wanaotoa michango kwa maslahi ya kisiasa hasa kipindi cha kuelekea uchaguzi na pia utaliwezesha kanisa kuwajua na kuwafuatilia waumini wake wanaotoa michango kwa ajili ya maendeleo ya kanisa hilo na jamii.Mimi si msemaji wa kanisa Katoliki Tanzania, lakini kwa maoni yangu binafsi utaratibu huo ni mzuri. Hata hapa kwetu kwa michango na sadaka zinazohusisha fedha nyingi tunafanya hivyo kwa sababu za kiusalama ingawa sio mfumo rasmi.Kwa maoni yangu ni vigumu kwa michango na sadaka ndogondogo kama shilingi za Kitanzania kuanzia 100 mpaka 1,000 kulipwa kwa njia ya kidijitali au kwa kutumia mfumo wa hundi. Kwa makanisa ya huku mikoani michango mara nyingi ni midogomidogo tofauti na makanisa ya Dar es Salaam hivyo ni vigumu kuweka mfumo huo, lakini kwa ujumla nafurahi kuwa Kenya wameanzisha naamini utawasaidia, amesema Askofu Kilaini.Hivi karibuni Kanisa Katoliki nchini Kenya lilipiga marufuku utoaji wa sadaka na michango kwa kutumia fedha taslimu, badala yake waumini wametakiwa kutoa fedha kidigitali au kutumia mfumo wa hundi.Kanisa hilo limeeleza lengo la mabadiliko hayo ni kuzuia au kuwatambua watu wanaotumia kanisa kutoa fedha nyingi kama rushwa ya kutaka kuungwa mkono katika azma zao za kisiasa au biashara zao.Kwa mujibu wa kanisa hilo, lengo jingine la kuzuia utoaji wa michango kwa kutumia mfumo wa fedha taslimu na kutakiwa kutoa kidijitali ni kufuatilia waumini waliochanga na kutoa sadaka kanisani.Aidha, kanisa hilo limesema kwa waumini watakaotoa zawadi kanisani ambazo zinazidi kiasi cha Sh 50,000 za Kenya watalazimika kuambatanisha barua maalumu ya kuzielezea malengo yake.Mwenyekiti wa Shirika la Maaskofu wa Kikatoliki nchini Kenya, Filip Anyolo, alisema hatua hiyo italeta tija katika usimamizi wa michango ya kanisa.Alisema kufuatia mpango huo mpya, Kanisa Katoliki litaweka wazi maelezo kuhusu akaunti zake za benki, taasisi, miradi na masuala mengine ya fedha kwa umma ili kukagua na kujiridhisha kuhusu kile kinachofanyika kanisani.  <topic>: KITAIFA 